Kim Andersen (V), 2008-11-06:
I Venstre er vi i og for sig glade for, at denne forespørgsel er blevet rejst.
Vi er indstillet på, at den form for bandeopgør og kriminalitet, som gør, at almindelige mennesker ikke kan bo og leve et almindeligt familieliv med deres børn og passe deres arbejde på Nørrebro og andre steder, er fuldstændig uacceptabel.
Det er noget, som vi ikke kan og ikke vil se på sker her i vores land.
Vi synes i Venstre, at VK-regeringen har gjort en massiv og vedholdende indsats, siden den trådte til i 2001, for at stramme op om de ting, vi har været vidne til i vores samfund i retning af tiltagende kriminalitet og råhed.
Der har af den tidligere justitsminister været gennemført en lang række initiativer, som har været med til at give politiet bedre redskaber i hænde, og som har været med til at give domstolene muligheder for i langt højere grad end tidligere virkelig at sanktionere den slags kriminalitet med fængselsstraf.
Rockerpakken er et vigtigt instrument, som vi allerede nu kan konstatere har givet resultater.
Vi er glade for den indsats, der er gjort her.
Vi er parat til at give yderligere beføjelser til disse myndigheder for at kunne bekæmpe økonomisk kriminalitet og den form for gadeuorden og skyderier, som er så ødelæggende og utryghedsskabende for almindelige mennesker i hverdagslivet her i Danmark.
Regeringen har gjort en stor og helhjertet og ikke mindst vedholdende indsats.
Jeg er også meget glad for den redegørelse, som justitsministeren netop har givet Folketinget om spørgsmålet.
Den bakker vi i Venstre fuldt og helt op om.
Jeg ved også, at justitsministeren er på vej med flere initiativer på området, bl.a. muligheden for at kunne aflytte, uden at man har en kendelse til et bestemt telefonnummer, men at man kan gøre det på en person.
Det slutter vi op om.
Jeg vil også gerne rose politiet for den store og flotte indsats, som politiet gør i dagligdagen.
Mange politifolk gør et svært og vanskeligt og ofte farligt job på alle tider af døgnet og alle ugens dage.
Det kan vi fra samfundets side ikke påskønne nok.
Vi er i Venstre også enige i, at der er flere elementer i det her spørgsmål, bl.a. den forebyggende indsats, hvor vi i tide kommer ud og får fat i de børn og unge, som kommer fra nogle hjem, som måske ikke helt selv magter forældrerollen, at skolelærere og sociale myndigheder i tide via SSP-samarbejdet får stillet et alternativ op for de børn, som jo ikke er født til at blive kriminelle, men som ofte som følge af deres omgivelsers ligegyldighed ender med at blive en del af det kriminelle miljø, og de børn skal der tages hånd om.
De skal have nogle fritidstilbud, de skal have en skolegang, så de kan få et meningsfyldt liv.
Og hvis de så ikke forstår det, og de alligevel udvikler sig til hårde kriminelle, skal det have konsekvenser fra samfundets side.
Det har vi også vist at vi er parat til, og vi er parat til flere initiativer.
Forslag til vedtagelse »Folketinget tager justitsministerens redegørelse til efterretning. Folketinget anerkender, at der er iværksat en intensiv politiindsats for at bekæmpe organiseret kriminalitet og sætte ind over for den seneste tids skudepisoder.
Indsatsen omfatter bl.a. - massiv polititilstedeværelse i de berørte områder - omfattende visitationer af personer og biler - intensiv og målrettet efterforskning mod ledende bandemedlemmer - systematiske ransagninger efter ulovlige våben og narkotika.
Folketinget noterer sig, at reglerne om ulovlig besiddelse af skydevåben er strammet op, så der er skabt øget mulighed for varetægtsfængsling i sådanne sager, og således at der skal udmåles skærpede straffe.
Folketinget noterer sig herudover, at regeringen vil fremsætte forslag om, at der også i sager om grov organiseret kriminalitet skal være adgang til telefonaflytning, uanset hvilke telefonnumre den mistænkte benytter.
Folketinget opfordrer til, at der samtidig sikres en stærk kriminalpræventiv indsats for at undgå, at børn og unge kommer ud i kriminalitet.«